Un doare c'hoari un tammig reut eo, re evit tud zo, abalamour e vez heuliet red an istor ha n'eus ket tu da ober kalz tra. D'ur mare resis ez eus  tu da vont el lec'h resis met ket araok ha ket goude… Traoù a seurt-se. N'eus ket tu da bourmen e-pad eurvezhioù en ti d'ober netra (pe geo, met se dalv e vezer stanket gant ul luziadenn bennak ha prest da dreiñ sod neuze). Simpl kenañ eo : furchal ha goulenn. N'eus ket kalz a draoù all d'ober.  Me n'on ket jenet gant se, ken dreist m'eo aergelc'h ar c'hoari. Paneveken evit sellet eus an tudennoù hag evit fent ar c'haozeadennoù e talvez ar boan. Brav eston, plijus, netra nevez e keñver Hotel Dusk met un drugar eo adkavout Kyle, neuze…  Ma vefet dedennet o c'houzout penaos eo bet savet an tresadennoù (adalek fiñvoù aktourien, ar rotoskopiezh eo an teknik-se) ez eus ur filmig dedennus-meurbed da sellet amañ (rubrikenn "dans les coulisses").  Un dra nevez a zo avat, tu 'zo da lenn an istor! Ur romant eus ar c'hoari  a zo (dizoloet e vez a bennad da bennad), a heul red an darvoudoù, sañset e cheñchfe hervez an dibaboù zo graet gant ar c'hoarier. N'on ket kendrec'het e vefe gwir (start eo kaout ur gwir levezon war red an darvoudoù!) met bon, plijus awalc'h eo da lenn (a dammoù rak start eo war ar skrammigoù memestra) evit lakaat ar blijadur da badout un tamm!